REPUBLIKA HRVATSKA

ZAGREBAČKA ŽUPANIJA

GRAD IVANIĆ-GRAD

GRADONAČELNIK

KLASA: 022-01/16-01/2

URBROJ: 238/10-02/13-16-8

Ivanić-Grad, 16. veljače 2016.

**GRADSKO VIJEĆE GRADA IVANIĆ-GRADA**

**n/r predsjednika Željka Pongraca**

**PREDMET: Prijedlog Odluke o osnivanju Gradske Knjižnice Ivanić-Grad**

Poštovani,

Temeljem članka 55. Statuta Grada Ivanić-Grada (Službeni glasnik Grada Ivanić-Grada broj 02/14), Gradonačelnik Grada Ivanić-Grada, utvrdio je prijedlog

**Odluke o osnivanju Gradske knjižnice Ivanić-Grad**

Predlaže se  predsjedniku Gradskoga vijeća  da prethodno navedeni prijedlog po potrebi dostavi nadležnom radnom tijelu Gradskog vijeća Grada Ivanić-Grada kako bi isto dalo svoje mišljenje odnosno iznijelo određeni prijedlog.

Za izvjestitelja na sjednici Gradskoga vijeća određuje se

Tihana Vuković Počuč, privremena pročelnica Upravnog odjela za lokalnu samoupravu, pravne poslove i društvene djelatnosti.

S poštovanjem,

GRADONAČELNIK :

Javor Bojan Leš, dr. vet. med.

Temeljem članka 7., 12. i 13. Zakona o ustanovama (Narodne novine, broj 76/93, 29/97, 47/99, 35/08), članka 9. Zakon o knjižnicama (Narodne novine, broj 105/97, 05/98, 104/00, 69/09) i članka 35. Statuta Grada Ivanić-Grada (Službeni glasnik, broj 02/14) Gradsko vijeće Grada Ivanić-Grada na svojoj \_\_ sjednici održanoj dana \_\_\_\_\_\_\_ 2016. donijelo je sljedeću

**O D L U K U**

**o osnivanju Gradske knjižnice Ivanić-Grad**

Članak 1.

Ovom Odlukom osniva se Gradska knjižnica Ivanić-Grad (u daljnjem tekstu: Knjižnica) kao samostalna javna ustanova, utvrđuje se njezino sjedište i djelatnost, uređuju osnove za upravljanje i vođenje poslova Knjižnice, osnove za osiguravanje i pribavljanje sredstva za rad, osnove za raspolaganje s dobiti i za pokrivanje gubitaka, osnove za utvrđivanje nekretnina i druge imovine Knjižnice, te osnove za uređivanje međusobnih prava i obveza između Knjižnice kao javne ustanove i Grada Ivanić-Grada kao osnivača te ustanove.

Članak 2.

Sjedište Knjižnice je u Ivanić-Gradu, Moslavačka ulica 11.

Knjižnica posluje pod imenom Gradska knjižnica Ivanić-Grad.

Knjižnica ima svojstvo pravne osobe.

Knjižnica ima i svoju podružnicu u Općini Kloštar Ivanić.

Članak 3.

Unutarnje ustrojstvo, način rada i ostvarivanja djelatnosti uredit će se statutom i drugim internim aktima u skladu sa zakonom i ovom Odlukom.

Članak 4.

Knjižnicom upravlja ravnatelj.

Ravnatelja imenuje i razrješuje osnivač. U slučaju da Knjižnica ima više od 5 djelatnika ravnatelja imenuje i razrješuje osnivač na prijedlog upravnog vijeća.

Ravnatelj se imenuje na četiri godine uz mogućnost ponovnog imenovanja.

Uvjeti i postupak za imenovanje i razrješenje ravnatelja, njegov djelokrug i ovlaštenja pobliže se uređuju statutom, u skladu sa zakonom i ovom Odlukom.

Članak 5.

Sredstva za osnivanje i rad Knjižnice osigurava osnivač.

Sredstava za rad osiguravaju se i iz prihoda od obavljanja djelatnosti, sponzorstva, darovanja i na drugi način u skladu sa zakonom.

Knjižnici se za obavljanje knjižnične djelatnosti daju na upravljanje i korištenje nekretnine koje je za obavljanje te djelatnosti koristilo Pučko otvoreno učilište Ivanić-Grad, u skladu s obimom knjižnične djelatnosti i programom razvoja te standardima.

Članak 6.

Ako u svojoj djelatnosti ostvari dobit, ta dobit se može upotrijebiti za unapređivanje rada, za obavljanje djelatnosti te za proširenje kapaciteta i usluga Knjižnice.

Članak 7.

Ovlaštenja ravnatelja u raspolaganju imovinom Knjižnice utvrđuju se statutom, u skladu sa zakonom i ovom Odlukom.

Članak 8.

Knjižnica je obvezna najmanje jedanput godišnje izvještavati Grad Ivanić-Grad o svom radu, o rezultatima u ostvarivanju programa i poteškoćama koje imaju.

Izvještaj iz stavka 1. ovog članka Knjižnica u pravilu podnosi nakon izrade zaključnog računa.

Na zahtjev Grada Ivanić-Grada, Knjižnica podnosi i posebne izvještaje, programe rada ili drugu dokumentaciju i akte.

Članak 9.

Ova Odluka stupa na snagu danom objave, a objavit će se u Službenom glasniku Grada Ivanić-Grada.

REPUBLIKA HRVATSKA

ZAGREBAČKA ŽUPANIJA

GRAD IVANIĆ-GRAD

GRADSKO VIJEĆE

KLASA: Potpredsjednik Gradskog vijeća:

URBROJ:

Ivanić-Grad, Željko Pongrac, pravnik kriminalist

|  |  |
| --- | --- |
| **PREDMET:** | Prijedlog Odluke o osnivanju Gradske knjižnice Ivanić-Grad |
| **PRAVNI TEMELJ:** | Temeljem članka 7., 12.,13. i 69. Zakona o ustanovama (Narodne novine, broj 76/93, 29/97, 47/99, 35/08), članka 9. Zakon o knjižnicama (Narodne novine, broj 105/97, 05/98, 104/00, 69/09) i članka 35. Statuta Grada Ivanić-Grada (Službeni glasnik, broj 02/14) |
| **STRUČNA OBRADA:** | Upravni odjel za lokalnu samoupravu, pravne poslove i društvene djelatnosti |
| **NADLEŽNOST ZA DONOŠENJE:** | Gradsko vijeće Grada Ivanić-Grada |

OBRAZLOŽENJE:

U skladu sa člankom 9. Zakona o knjižnicama gradovi su dužni osnovati knjižnice kao zasebne javne ustanove.

U skladu s navedenim zakonom, predlažem Gradskom vijeću usvajanje navedene Odluke.